17.5.2023
RO
Jurnalul Oficial al Uniunii Europene
C 175 A/3
5.
Independența și standardele etice Președintele trebuie să acționeze în mod independent și obiectiv în interesul Uniunii în ansamblu și nu poate solicita sau primi instrucțiuni din partea instituțiilor sau organelor UE, din partea vreunui guvern al unui stat membru sau din partea oricărui alt organism public sau privat.
După numire, președintele va fi angajat cu normă întreagă și nu poate deține alte funcții în cadrul autorităților naționale competente.
Președintele trebuie să respecte cele mai înalte standarde etice, care să reflecte responsabilitatea acestuia de protejare a integrității și reputației BCE și MUS.
În special, acesta va face obiectul cerințelor privind păstrarea secretului profesional și al restricțiilor aplicabile după încetarea mandatului („perioade de așteptare”) în vederea evaluării prealabile și a prevenirii eventualelor conflicte de interese și a practicii „ușilor turnante” generate de orice angajare ulterioară timp de doi ani de la expirarea mandatului, în conformitate cu Codul de conduită pentru înalții funcționari ai BCE. 6.
Selecția și numirea Procedura de selecție și de numire a președintelui se va desfășura în conformitate cu cerințele prevăzute de Regulamentul privind MUS și cu regimul răspunderii sus-menționat stabilit cu Parlamentul European și Consiliul UE.
Procedura va include următoarele etape: 1.
Preselecția Consiliul guvernatorilor BCE va înființa un comitet de preselecție pentru evaluarea candidaturilor în funcție de criteriile incluse în prezentul anunț.
În urma evaluării candidaturilor, candidații cei mai potriviți vor fi evaluați printr-un interviu de către comitetul de preselecție și vor fi supuși unei evaluări a competențelor de leadership organizate de un furnizor extern.
Se preconizează că evaluările și interviurile vor avea loc în săptămânile care încep luni, 26 iunie, și luni, 3 iulie 2023.
Comitetul de preselecție va transmite Consiliului guvernatorilor BCE spre evaluare o listă scurtă de candidați corespunzători și un raport de evaluare. 2.
Informarea Parlamentului European și a Consiliului UE BCE va informa comisia competentă a Parlamentului European și Consiliul UE cu privire la componența grupului de candidați pentru postul de președinte (numărul de candidaturi, combinația de aptitudini profesionale, echilibru între genuri și cetățenie etc.) și va furniza acestora lista scurtă a candidaților, aprobată de Consiliul guvernatorilor BCE.
Lista scurtă va fi transmisă și Consiliului de supraveghere. 3.
Propunerea Consiliului guvernatorilor BCE și aprobarea Parlamentului European După audierea Consiliului de supraveghere, Consiliul guvernatorilor BCE va prezenta Parlamentului European, spre aprobare, o propunere de numire în funcția de președinte selectată din lista scurtă pregătită de comitetul de preselecție, împreună cu explicația scrisă a motivelor care au stat la baza ei. 4.
Numirea de către Consiliul UE După aprobarea de către Parlamentul European a propunerii transmise de către Consiliul guvernatorilor BCE, Consiliul UE va adopta o decizie de punere în aplicare pentru numirea președintelui Consiliului de supraveghere.
Consiliul UE va adopta această decizie cu majoritate calificată, fără a se lua în considerare voturile membrilor acestuia care nu sunt din statele membre participante. 7.
Procedura de depunere a candidaturii Candidații trebuie să își trimită candidaturile, însoțite de un curriculum vitae (CV), prin scrisoare recomandată sau serviciu de curierat privat cel târziu până la 23 iunie 2023 (data menționată de oficiul poștal sau de serviciul de curierat privat) la următoarea adresă: European Central Bank, President’s office, Sonnemannstraße 20, 60314 Frankfurt, Germania.
Pentru a lua în considerare posibile întârzieri în transmiterea corespondenței, candidaturile și CV-urile trimise prin scrisoare recomandată sau serviciu de curierat privat, astfel cum se menționează mai sus, trebuie trimise și în format electronic la adresa SBSelection@ecb.europa.eu până la 23 iunie 2023.
BCE își rezervă dreptul de a prelungi data-limită pentru depunerea candidaturilor pentru acest post vacant prin publicarea unei noi date-limită.